Omsendbrief 20 | PNHS
Ons kan terug rapporteer dat ons graad 12 leerders se week drie terug by die skool sonder voorval verloop het en daar word fluks gewerk om hulle gereed te kry vir hul rekordeksamen. Ons skoolbywoning vir die hierdie week was 94%.
Na die uitreiking van nuwe regulasies in gazette 43464 van 23 Junie 2020 het ons uiteindelik goedkeuring van die Hoof van die Gauteng Onderwys Departement om ons skool vroeër te heropen vir ons ander grade. Ons is baie dankbaar hiervoor en glo dit is in die beste belang van ons leerders. Met goedkeuring van ons Beheerliggaam is ons skedule vir heropening asvolg:
Graad 11 op Maandag, 29 Junie 2020
Graad 10 op Maandag, 6 Julie 2020
Graad 9 op Maandag, 13 Julie 2020
Graad 8 op Maandag 20 Julie 2020.
Ons bevestig net weer vir ons graad 11 leerders dat om te voldoen aan die vereistes van 'n 1,5 m veiligheidsafstand, slegs 50% van kapasiteit en ongeveer 20 leerders per klas, het ons ter wille van veiligheid besluit om 'n rotasie stelsel te volg. Hiervolgens sal alle graad 11 leerders met vanne A - L groep A vorm en op Maandag, 29 Junie 2020 begin met dag 2 op hul rooster. Alle leerders met vanne M – Z sal groep B vorm en vanaf Dinsdag, 30 Junie begin met dag 2 op hul rooster, terwyl A – L (groep A) dan 'n tuis studiedag sal hê. So sal groep A en B om die beurt roteer om by die skool te wees. Leerders kan nie groepe ruil nie en slegs leerders in die spesifieke groep sal op hulle dag by die skool toegelaat word. Baie streng kontrole sal geld by die hekke.
Vir ons ander grade gaan aanlyn onderrig voluit voort, totdat hulle terug is by die skool.
Vir u gerief gaan ons elke keer wanneer 'n graad terugkeer ons COVID 19 protkol vir u herhaal sodat ouers en leerders hulself kan vergewis van ons nuwe werkswyse by die skool en hulself voortydig kan orienteer ten opsigte hiervan.
Sertifikate / permitte vir leerders wat skool bywoon
Geagte ouers neem ook kennis dat alle leerders 'n sertifikaat / permit vir toestemming om skool by te woon sal ontvang met hul eerste dag terug by die skool. Maak asseblief seker dat u kind hierdie sertifikaat / permit ten alle tye by hulle het wanneer hulle skool toe en terug huis toe beweeg.
Die veiligheidspesifikasies rondom die produk wat in ons tonnels gebruik word is deurgegee aan ons Beheerliggaam en ons is tevrede dat hierdie produk veilig is vir ons leerders. Dit is 'n organiese produk wat nie chloor of alkohol bevat nie en wat ontwikkel is vir die myne.
Aangesien hierdie veiligheidsmaatreel een is wat bo en behalwe die vereiste maatreels geneem word sal geen leerder van H/S Pretoria-Noord gedwing word om daarvan gebruik te maak nie en lê die keuse by u en u kind of u daarvan gebruik wil maak aldan nie.
Soos reeds genoem sal geen persoon sonder die voorgeskrewe gesigmasker of skerm in die skool toegelaat word nie, dit sal impliseer dat die leerder wel sy eie masker gaan benodig om dieskool te kan binnekom. Leerders wat nie 'n gesigmasker het nie kan kontak maak met Mev. S de Wit by pahoof@pnhs.co.za om te reël vir 'n geskenkte gesigmasker. Leerders mag ook sy eie masker of 'skerm' dra, solank die masker net voldoen aan die voorskrifte van die Wêreldgesondheids-organisasie en regulasies.
Leerders sal slegs toegang tot die skool hê deur die Berglaanhek. Leerders sal vanaf 06H30 toegang hê tot die skoolterrein. Met hul aankoms sal elke leerder en personeellid se hande gesaniteer word, temperatuur geneem word en 'n vraelys oor simptome voltooi word. Hierbenewens sal elke personeellid en leerder ook deur 'n saniteringstonnel beweeg wat ook klere, skoene en tasse sal saniteer.
Personeel met 'n temperatuur van 38oC en hoër sal onmiddellik huistoe gestuur word om hulself te laat toets, leerders met 'n temperatuur van 38oC en hoër sal in 'n isolasielokaal (PN Raadskamer) geplaas word, hul ouers sal gekontak word om hulle af te haal en te laat toets. Sodanige personeel en leerders sal slegs weer toegelaat word met bewys van 'n mediese sertifikaat. Besoekers met 'n temperatuur van 38oC en hoër of enige moontlike simptome sal nie toegelaat word tot die skool nie.
Daar sal slegs eenrigting verkeer wees tydens klaswisselling en leerders sal ten alle tye 'n volgafstand van 1,5M handhaaf, terwyl onderwysers buite hulle klasse sal toesig hou. Klasse se vensters en deure moet altyd oop wees vir goeie ventilasie, maak seker dat u kind warm aantrek op koue dae.
Daar kan baie verwarring ontstaan oor opmerkings oor "tuisonderrig" in die media die afgelope tyd. Tuisonderrig beteken u doen aansoek by die Gauteng Onderwys Departement om u skoolpligtige kind (graad 9 of 15 jaar) tuis te onderrig. U kry hierdie toestemming en registreer u kind by 'n geakkrediteerde diensverskaffer. U kind word met 'n oorplasingskaart van H/S Pretoria- Noord se registers verwyder en verbeur sy / haar plek by H/S Pretoria-Noord. Sou u kind weer wou terugkom na PNHS, word u aansoek geag 'n nuwe aansoek by PNHS met dien verstande dat PNHS se toelatingsbeleid duidelik bepaal dat ons geen leerders uit tuisonderrig in graad 11 en 12 aanvaar nie, verder dat u kind se standaard eers getoets sal word vir graad 8 – 10 deur ons skoolsielkundige en bo en behalwe hierdie kriteria dat daar wel plek sal wees in die skool, iets wat oor die afgelope paar jaar nie bestaan nie. Lees asseblief in hierdie verband FEDSAS se gids vir ouers baie noukeurig deur.
Inskrywing vir graad 8 vir 2021
Ouers neem ook kennis in hierdie verband van die afkondiging dat die aanlyn-aansoek proses slegs 1 maand sal wees, dit is vanaf: 25 Junie 2020 tot 25 Julie 2020. Die proses gaan nog steeds aanlyn wees, dokumentasie moet binne 7 dae van aansoek ingedien word om plek te bevestig. Dokumentasie kan aanlyn ingedien word of by die skool self, by ons navraetoonbank vanaf 08H00 – 14H00. Om werkende ouers te akkommodeer sal ons navraetoonbank ook na-ure oop wees op Maandag, 29 Junie tot Woensdag, 1 Julie vanaf 17H00 – 19H00. Wat uiters belangrik is, is dat ouers so vinnig as moontlik aanlyn aansoek doen. Weet ook dat wanneer aansoeke oop gemaak het die afgelope paar jaar was H/S Pretoria-Noord reeds binne die eerste paar uur van dag 1 vol. Indien u 'n kind het of iemand ken, verspreiasseblief hierdie inligting en maak seker u is gereed om eerste in lyn te wees. Ouers ons skool en beheerliggaam het die afgelope paar jaar agteroor gebuig om plek te maak vir alle Afrikaanse ouers in ons omgewing, ten koste van oorvol klasse. Besef dat dit nie verder kan gebeur nie gegewe die huidige omstandighede. Daar sal slegs plek wees vir 200 graad 8 leerders in 2021 by H/S Pretoria-Noord. Ons wil ook verder versoek dat as ons nie u nommer 1 keuse is nie, dat u nie by ons sal aansoek doen nie, want dit weerhou ons om plek te verskaf aan ouers vir wie ons wel die nommer 1 keuse is.
Baie geluk aan ons 0/14 krieketspan van 2019 wat tydens Northerns Cricket se virtuele toekenningsfunksie as ligawenners 2019 aangewys is.
Mnr. Sakkie van Niekerk het kennis gegee dat Pretoria-Noord tennisklub weer oop is. Hy sal dan weer beskikbaar wees vir ons leerders vir afrigting op Maandae vanaf 14H30, by Pretoria-Noord tennisklub. Indien leerders skool het op 'n Maandag moet hulle net so gou as moontlik na 15H00 by hom aansluit.
Maandag, 29 Jun:
Graad 12 rotasie: A-groep, dag 2: vanne A – L.
Graad 11 rotasie: A-groep, dag 2: vanne A – L.
Dinsdag, 30 Jun:
Graad 12 rotasie: B-groep, dag 2: vanne: M – Z.
Graad 11 rotasie: B-groep, dag 2: vanne: M – Z.
Woensdag, 01 Jul:
Graad 12 rotasie: A-groep, dag 3: vanne A –L.
Graad 11 rotasie: A-groep, dag 3, vanne A - L.
Donderdag, 02 Jul:
Graad 12 rotasie: B-groep, dag 3: vanne: M – Z.
Graad 11 rotasie: B-groep, dag 3: vanne: M – Z.
Vrydag, 03 Jul:
Graad 12 rotasie: A-groep, dag 4: vanne A – L.
Graad 11 rotasie: A-groep, dag 4: vanne A – L.
Saterdag, 04 Jul:
Graad 12 toetsdag: Afrikaans. Leerders meld stiptelik om 07H30 aan by Berglaanhek vir inteken. Toets begin 08H00 tot 09H15.